### NN 136/2024 (27.11.2024.), Pravilnik o izmjenama i dopunama Pravilnika o provedbi intervencije 73.13. »Potpora javnoj infrastrukturi u ruralnim područjima« i intervencije 74.01. »Potpora za sustave javnog navodnjavanja« iz Strateškog plana Zajedničke poljoprivredne politike Republike Hrvatske 2023. – 2027.

MINISTARSTVO POLJOPRIVREDE, ŠUMARSTVA i ribarstva

2255

Na temelju članka 8.a stavka 23. Zakona o poljoprivredi (»Narodne novine«, br. 118/18, 42/20, 127/20 – Odluka Ustavnog suda Republike Hrvatske, 52/21 i 152/22), ministar poljoprivrede, šumarstva i ribarstva donosi

PRAVILNIK

O IZMJENAMA I DOPUNAMA PRAVILNIKA O PROVEDBI INTERVENCIJE 73.13. »POTPORA JAVNOJ INFRASTRUKTURI U RURALNIM PODRUČJIMA« I INTERVENCIJE 74.01. »POTPORA ZA SUSTAVE JAVNOG NAVODNJAVANJA« IZ STRATEŠKOG PLANA ZAJEDNIČKE POLJOPRIVREDNE POLITIKE REPUBLIKE HRVATSKE 2023. – 2027.

Članak 1.

U Pravilniku o provedbi intervencije 73.13. »Potpora javnoj infrastrukturi u ruralnim područjima« i intervencije 74.01. »Potpora za sustave javnog navodnjavanja« iz Strateškog plana Zajedničke poljoprivredne politike Republike Hrvatske 2023. – 2027. (»Narodne novine«, broj 152/23 i 13/24) u članku 1. iza riječi »poljoprivrede« dodaje se zarez i riječi »šumarstva i ribarstva«.

Članak 2.

U članku 3. ispred riječi »Pojedini pojmovi u smislu ovoga Pravilnika imaju sljedeće značenje:« dodaje se oznaka stavka »(1)«.

U stavku 1. točka 21. mijenja se i glasi:

»21. sumnja na prijevaru je nepravilnost koja je razlog za pokretanje postupaka na nacionalnoj razini kako bi se utvrdilo postojanje postupanja s namjerom, osobito prijevare, iz članaka 3. i 4. Direktive (EU) 2017/1371 Europskog parlamenta i Vijeća od 5. srpnja 2017. o suzbijanju prijevara počinjenih protiv financijskih interesa Unije kaznenopravnim sredstvima (SL L 198, 28. 7. 2017.) (u daljnjem tekstu: Direktiva (EU) 2017/1371)«

Iza stavka 1. dodaje se novi stavak 2. i glasi:

»(2) Ostali pojmovi u smislu ovoga Pravilnika imaju jednako značenje kao pojmovi uporabljeni u Uredbi (EU) br. 2021/2115 i Uredbi Komisije (EU) br. 2022/2472.«

Članak 3.

Članak 5. mijenja se i glasi:

»(1) Agencija za plaćanja, u suradnji s Ministarstvom poljoprivrede, šumarstva i ribarstva (u daljnjem tekstu: Ministarstvo), u skladu s člankom 59. Uredbe (EU) br. 2021/2116, osigurava učinkovitu zaštitu financijskih interesa Europske unije i Republike Hrvatske te uspostavlja sustav upravljanja i kontrola koje uključuju provjere u postupku dodjele potpore kao i provjere tijekom provedbe projekta i nakon konačne isplate kako bi na učinkovit način i razmjerno u odnosu na administrativno i financijsko opterećenje utvrdila, spriječila i sankcionirala nepravilnosti, a posebno pokušaj prijevare i umjetnih stvaranja uvjeta za ostvarivanje prava na potporu.

(2) Kada u postupku dodjele i/ili isplate potpore Agencija za plaćanja utvrdi postojanje sumnje na prijevaru za kaznena dijela iz članka 3 i 4. Direktive (EU) 2017/1371, Agencija za plaćanja zastaje s postupkom dodjele/isplate potpore te podnosi kaznenu prijavu nadležnom tijelu.

(3) Nakon što Agencija za plaćanja zaprimi od nadležnog tijela obavijest da je pokrenut kazneni postupak za kaznena dijela iz članka 3 i 4. Direktive (EU) 2017/1371, dostavlja korisniku Obavijest o privremenoj odgodi dodjele i/ili isplate potpore.

(4) Ako nadležna pravosudna tijela odbace kaznenu prijavu, obustave kazneni postupak, donesu pravomoćnu odbijajuću presudu ili pravomoćnom presudom oslobode korisnika za počinjenje kaznenog djela u kaznenom postupku pokrenutom na temelju sumnje na prijevaru, Agencija za plaćanja će korisnika, kojemu je izdana Obavijest iz stavka 3. ovoga članka u roku od 30 dana od zaprimanja odluke/rješenja pravosudnog tijela obavijestiti o nastavku postupka dodjele i/ili isplate potpore.

(5) Agencija za plaćanja će korisnicima kojima je izrečena pravomoćna presuda kojom se proglašava krivim za počinjenje kaznenog dijela za kaznena dijela iz članka 3 i 4. Direktive (EU) 2017/1371:

a) odbiti sve zahtjeve koji su u tijeku postupka administrativne kontrole

b) raskinuti sve važeće Ugovore o financiranju za projekte koji nisu isplaćeni u cijelosti, u slučajevima kada se Ugovori o financiranju sklapaju

c) poništiti sve Odluke koje je izdala, a kojima su stekli prava na potporu

d) obustaviti sva plaćanja

e) zatražiti povrat sredstava za sve projekte/zahtjeve koji već nisu konačno isplaćeni.

(6) Na akte Agencije za plaćanja donesene u postupcima iz stavka 5. ovoga članka korisnik ne može izjaviti žalbu već može pokrenuti upravni spor.

(7) Osoba koju su nadležna pravosudna tijela pravomoćnom presudom proglasila krivom te fizičke i pravne osobe u kojima je osuđena osoba vlasnik obrta i/ili nositelj/član poljoprivrednog gospodarstva i/ili osnivač/član društva i/ili osoba ovlaštena za zastupanje, neovisno o udjelu vlasničkih ili upravljačkih prava, u kalendarskoj godini donošenja pravomoćne presude i u slijedeće tri kalendarske godine isključuju se iz mogućnosti dodjele potpore iz EPFRR i Europskog fonda za jamstva u poljoprivredi.

(8) Posljedica u slučaju utvrđenog umjetnog stvaranja uvjeta u skladu s člankom 62. Uredbe (EU) br. 2021/2116 je odbijanje zahtjeva korisnika ili ukidanje pogodnosti koje su umjetno stvorene.

(9) Agencija za plaćanja može u svakom trenutku postupka dodjele potpore, provedbe projekta i tijekom pet godina nakon konačne isplate donijeti odluku kojom će odbiti zahtjev korisnika, umanjiti potporu, odnosno zatražiti povrat djelomičnog ili cjelokupnog iznosa sredstava, ako korisnik ne ispunjava obveze propisane ovim Pravilnikom, natječajem ili drugim primjenjivim nacionalnim propisima ili propisima Europske unije.

(10) Kad odlučuje o odbijanju, umanjenju ili povratu sredstava potpore, Agencija za plaćanja uzima u obzir utvrđene nepravilnosti, odredbe ovoga Pravilnika i Pravila o primjeni financijskih korekcija iz Priloga 7 ovoga Pravilnika.

(11) Tijekom cjelokupne provedbe sustava kontrola, Agencija za plaćanja može u svrhu sprečavanja pokušaja prevara i nepravilnosti koristiti ARACHNE sustav za procjenu rizika (https://ec.europa.eu/social/main.jsp?catId=325&intPageId=3587&langId=hr) te poduzimati daljnje radnje u skladu s dobivenim rezultatima.«.

Članak 4.

U članku 7. u stavku 2. podstavak c) mijenja se i glasi:

»c) ne smije mu trajati razdoblje isključenja iz mogućnosti dodjele potpore u kalendarskoj godini donošenja pravomoćne presude i sljedeće tri kalendarske godine«.

Članak 5.

U članku 11. u stavku 2. podstavak b) mijenja se i glasi:

»b) ne smije mu trajati razdoblje isključenja iz mogućnosti dodjele potpore u kalendarskoj godini donošenja pravomoćne presude i sljedeće tri kalendarske godine.«

Stavak 3. mijenja se i glasi:

»(3) Ako korisnik tijekom postupka dodjele potpore i provedbe projekta ne ispuni uvjete iz stavaka 1. i 2. ovoga članka, korisnikov zahtjev se odbija.«

Članak 6.

U članku 12. u stavku 2. podstavku f) iza riječi: »predugovorom« dodaju se riječi: »ili ugovorom«.

Podstavak g) mijenja se i glasi:

»a) studijom izvodljivosti projekta, a na temelju prethodno izvršenih pedoloških istraživanja u skladu s pravilima struke, utvrđeno je da je tlo za navodnjavanje u površini od najmanje 90 % cjelokupne neto poljoprivredne površine obuhvaćene projektom pogodno za navodnjavanje odnosno da sadašnja pogodnost tla za navodnjavanje u površini od najmanje 90 % cjelokupne neto poljoprivredne površine obuhvaćene projektom prema FAO normativima spada u P-1 pogodna tla, P-2 umjereno pogodna i umjereno ograničeno pogodna tla i/ili P-3 ograničeno pogodna tla za navodnjavanje te ne spada u N-1 privremeno nepogodna tla niti N-2 trajno nepogodna tla za navodnjavanje«.

U podstavku q) iza riječi »javne potpore« točka briše se.

Iza podstavka q) dodaju se novi podstavci r) i s) i glase:

»r) isti prihvatljivi troškovi unutar projekta ne smiju biti predmet nijednog drugog financiranja iz proračuna Europske unije

s) projekt može primiti potporu i iz drugih izvora te fondova Europske unije samo ako ukupni kumulativni iznos potpore dodijeljen u okviru različitih oblika potpore ne premašuje najveći intenzitet ili iznos potpore iz glave III. Uredbe (EU) br. 2021/2115 i ovoga Pravilnika i uz izbjegavanje dvostrukog financiranja istog troška.«

U stavku 4. podstavku j)) iza riječi »javne potpore« točka briše se.

Iza podstavka j) dodaju se novi podstavci k) i l) i glase:

»k) isti prihvatljivi troškovi unutar projekta ne smiju biti predmet nijednog drugog financiranja iz proračuna Europske unije

l) projekt može primiti potporu i iz drugih izvora te fondova Europske unije samo ako ukupni kumulativni iznos potpore dodijeljen u okviru različitih oblika potpore ne premašuje najveći intenzitet ili iznos potpore iz glave III. Uredbe (EU) br. 2021/2115 i ovoga Pravilnika i uz izbjegavanje dvostrukog financiranja istog troška.«

Članak 7.

U članku 15. u stavku 5. iza riječi »troškova« dodaju se riječi: »i troškova kupnje zemljišta«.

Iza stavka 8. dodaje se novi stavak 9. i glasi:

»(9) U slučaju ulaganja u kupnju zemljišta u svrhu realizacije projekta u sklopu intervencije 74.01., Agencija za plaćanja iznos za kupnju zemljišta u svrhu realizacije projekta uspoređuje s iznosom navedenim u Elaboratu procjene tržišne vrijednosti nekretnine ovjerenom od ovlaštenog sudskog vještaka te ako je iznos iz Elaborata procjene tržišne vrijednosti nekretnine niži od iznosa navedenog u ugovoru o kupoprodaji nekretnine, prihvatljiv iznos za sufinanciranje za kupnju zemljišta je iznos naveden u Elaboratu procjene tržišne vrijednosti nekretnine.«

Dosadašnji stavci 9., 10.. 11., 12., 13., 14. i 15. postaju stavci 10., 11., 12., 13., 14. i 15.

Dosadašnji stavak 13., koji postaje stavak 14., mijenja se i glasi:

»(14) U slučaju da trošak, tijekom postupka provedbe projekta, ne ispunjava uvjete iz stavka 1., osim podstavka g) te stavaka 5., 7., 10. i 12. ovoga članka, trošak nije prihvatljiv za sufinanciranje, uz primjenu financijskih korekcija kako je propisano u Prilogu 7 ovoga pravilnika, kada je primjenjivo.«

Članak 8.

U članku 19. u stavku 2. iza riječi »navodnjavanja« dodaju se riječi: »i kupnja zemljišta radi realizacije projekta (do 10 % vrijednosti ukupno prihvatljivih troškova projekta (bez općih troškova))«.

Članak 9.

U članku 20. u stavku 1. podstavak a) mijenja se i glasi:

»a) kupnja zemljišta osim u intervenciji 74.01., gdje je dozvoljena u iznosu do 10 % vrijednosti ukupno prihvatljivih troškova projekta (bez općih troškova)«.

U podstavku n) iza riječi: »troškova« dodaju se riječi »i troškova«.

Članak 10.

U članku 25. u stavku 3. iza riječi »plaćanja« dodaju se riječi: »na temelju odluke o objavi natječaja koju donosi Upravljačko tijelo«.

U stavku 8. brišu se riječi: » Europskih strukturnih i investicijskih fondova – www.strukturnifondovi.hr«.

U stavku 9. brišu se riječi: » Europskih strukturnih i investicijskih fondova – www.strukturnifondovi.hr«.

Iza stavka 10. dodaje se novi stavak 11. i glasi:

»(11) Način i rokovi postavljanja pitanja u vezi objavljenog natječaja bit će propisani natječajem.«

Članak 11.

U članku 37. stavak 7. mijenja se i glasi:

»(7) Ako Agencija za plaćanja zaprimi od nadležnog tijela obavijest da je pokrenut kazneni postupak za kaznena dijela iz članka 3. i 4. Direktive (EU) 2017/1371, Agencija za plaćanja će korisniku izdati obavijest o privremenoj odgodi dodjele potpore, u skladu sa stavkom 1. točkom e) ovoga članka.«

U stavku 8. iza riječi »spor« dodaju se riječi: »pred nadležnim upravnim sudom«.

Članak 12.

U članku 38. stavak 3. mijenja se i glasi:

»(3) Ugovor o financiranju mora sadržavati najmanje podatke o ugovornim stranama, rokove, prava i obveze korisnika i Agencije za plaćanja, iznos dodijeljene potpore, uvjete za isplatu sredstava, uvjete za raskid ugovora i popis priloga ugovoru o financiranju.«

Članak 13.

U članku 42. iza stavka 14. dodaje se novi stavak 15. i glasi:

»(15) Odredbe iz stavaka 6. i 7. ovoga članka ne odnose se na kriterij odabira »Ekonomska stopa povrata« iz Priloga 3 ovoga Pravilnika koja se izračunava na temelju procijenjenih troškova projekta i Studije izvodljivosti.«

Članak 14.

U članku 43. stavak 1. mijenja se i glasi:

»(1) Agencija za plaćanja nakon završene druge faze postupka dodjele potpore donosi:

a) Odluku o dodjeli sredstava,

b) Odluku o odbijanju ili

c) Obavijest o privremenoj odgodi dodjele potpore«.

Iza stavka 5. dodaje se novi stavak 6. i glasi:

»(6) Na obavijest iz stavka 1. podstavka c) ovoga članka nije dopuštena žalba već se može pokrenuti upravni spor pred nadležnim upravnim sudom.«

Dosadašnji stavak 6., koji postaje stavak 7. mijenja se i glasi:

»(7) U slučaju administrativne pogreške prilikom administrativne kontrole, Agencija za plaćanja je u obvezi ispraviti/izmijeniti/staviti izvan snage bilo koji od akata iz stavka 1. ovoga članka odgovarajućom odlukom u razdoblju od donošenja akta iz stavka 1. ovoga članka pa do isteka pet godina od konačne isplate potpore.«

Članak 15.

U članku 48. stavak 17. mijenja se i glasi:

»(17) Ako korisnik u zahtjevu za isplatu uključi neprihvatljiv iznos koji premašuje za više od 10% prihvatljivog iznosa za isplatu nakon administrativne obrade zahtjeva za isplatu i/ili nakon kontrole na terenu, Agencija za plaćanja može primijeniti administrativnu kaznu. Administrativna kazna primjenjuje se u iznosu zatraženog neprihvatljivog iznosa za isplatu. Administrativna kazna se ne primjenjuje ako korisnik može dokazati Agenciji za plaćanja da nije kriv za uključivanje neprihvatljivog iznosa ili ako se Agencija za plaćanja na drugi način uvjeri da korisnik nije kriv.«

Članak 16.

U članku 49. stavak 8. mijenja se i glasi:

»(8) Nakon što Agencija za plaćanja zaprimi od nadležnog tijela obavijest da je pokrenut kazneni postupak za kaznena dijela iz članka 3. i 4. Direktive (EU) 2017/1371, Agencija za plaćanja će u skladu s člankom 5. ovoga Pravilnika korisniku izdati obavijest o odgodi odobrenja isplate i obustaviti sve postupke Agencije za plaćanja u provedbi projekta.«

Članak 17.

U članku 51. stavak 4. iza riječi »dozvole« dodaje se zarez i riječi:

»a ako takva promjena nastane i korisnik za istu ne podnese zahtjev za promjenu a izmjena/dopuna građevinske dozvole je utjecala na odobreni troškovnik radova, troškovi građenja neće biti prihvatljivi prilikom administrativne kontrole zahtjeva za isplatu, odnosno izdat će se odluka o odbijanju zahtjeva za isplatu.«

U stavku 5. iza riječi »usluga« dodaje se zarez i riječi:

»a ako takva promjena nastane i korisnik za istu ne podnese zahtjev za promjenu troškovi iz predmeta nabave odobrenog odlukom o dodjeli sredstava neće biti prihvatljivi prilikom administrativne kontrole zahtjeva za isplatu«.

U stavku 24. podstavku a) riječi: »rezultatu administrativne kontrole« zamjenjuju se riječima: »dodjeli sredstava«.

Članak 18.

U članku 57. nakon stavka 8. dodaje se novi stavak 9. koji glasi:

»(9) Žalba podnesena na odluku o isplati predujma/odluku o isplati ne odgađa izvršenje pobijane odluke.«

Članak 19.

U Prilogu 3. Kriteriji odabira za intervenciju 74.01. Potpora za sustave javnog navodnjavanja u dodatnim pojašnjenjima kriterija odabira u odlomku Kriterij odabira »Planirana priključenost proizvodnih poljoprivrednih površina na sustav navodnjavanja« iza riječi: »predugovora« dodaju se riječi »ili ugovora«.

U odlomku Kriterij odabira »Pogodnost tala za navodnjavanje« iza rečenice »Broj bodova iz ovog primjera (zaokružen na puni broj): 11 bodova« dodaje se rečenica i glasi:

»U izračun pogodnosti tala za navodnjavanje uzima se u obzir sadašnja pogodnost tla za navodnjavanje i to samo klase P1, P2 i/ili P3, a površine privremeno nepogodnih tala (N1) i trajno nepogodnih tala (N2) ne ulaze u izračun Pogodnosti tala za navodnjavanje.«

U odlomku Kriterij odabira »Aridnost poljoprivrednih površina u obuhvatu sustava javnog navodnjavanja« riječi: »Studije određivanja područja pod utjecajem prirodnih ili drugih specifičnih ograničenja u poljoprivredi s kalkulacijama« zamjenjuju se riječima: »Novelacije nacionalnog projekta navodnjavanja i gospodarenja poljoprivrednim zemljištem i vodama (NAPNAV), to jest prema Karti prirodnog ograničenja od suše u vegetacijskom razdoblju«.

Članak 20.

U Prilogu 5. Lista prihvatljivih troškova za intervenciju 74.01. Potpora za sustave javnog navodnjavanja iza točke 1.1.1.11. dodaje se nova točka i glasi: »1.2. Troškovi kupnje zemljišta radi realizacije projekta«.

U točki 3.2. brojevi »3.2.« zamjenjuju se brojevima »3.1.«

U točki 3.3. brojevi »3.3.« zamjenjuju se brojevima »3.2.«, brišu se riječi: »kupovina zemljišta« i iza riječi »za« dodaju se riječi »potpuno ili nepotpuno«.

Članak 21.

U Prilogu 6. Informiranje i vidljivost, unutar Primjer/slika osnovnih elemenata vidljivosti, primjer/slika se zamjenjuje se s novim primjerom/slikom:

»

![](/files/_web/sluzbeni-dio/2024/133143/images/8950.jpg)
«

Članak 22.

Postupci započeti po odredbama Pravilnika o provedbi intervencije 73.13. »Potpora javnoj infrastrukturi u ruralnim područjima« i intervencije 74.01. »Potpora za sustave javnog navodnjavanja« iz Strateškog plana Zajedničke poljoprivredne politike Republike Hrvatske 2023. – 2027. (»Narodne novine«, broj 152/23 i 13/24) dovršit će se po odredbama toga Pravilnika.

Članak 23.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/22-01/104

Urbroj: 525-07/305-24-18

Zagreb, 15. studenoga 2024.

Potpredsjednik Vlade i ministar
 poljoprivrede, šumarstva i ribarstva
 Josip Dabro, v. r.